Liwot va Metz (Civitatis orbis terrarum)

Liwot va Metz ~ Civitatis orbis terrarum liwotak, 1575

Metz tir widava ke Franca. Liwot vey zovdomaks gan Sebastian Münster skuyun moni 1550.

Metz foalkafa widava dun tiyir zolonopafa mu jowafa gola lentrone Franca. Bat gretcaks va savsafa rebavega ke widava nedir. Bata rebavega bak 1550 gu migexa zo ikaplekuyur, is gu toza ke widaki talteon.

Widava gan romik ton Divodurum yolt zo grupeyer, ise banugale tiyir kelu ke Mediomatrici grelt, numen Metz yolt di zo danteyer. Caesar wetce tana losavsafa is lozolonafa widava ke Gallia vaon al pimtar. Romik folkayeyed aze gu lava kan lavanarilt vaneksayad ise va jontika dopewa isu kolavaxe is fult vegeduyud. Mone istexo ke bat gretcaks, va ki ke romafe dre ke widava ware roconyukat. Vawa kagluyasa va Metz gu Toul is Langres is Lyon is Strasbourg is Verdun is Reims is Trier evlon gu bane sare tid. Kristeva va widava bak III-eafa decemda kofiyir.

Bak V-eafa decemda, widava gan Hun saneik ke Attila zo guineyer, aze di vanpiyir digiks ke Franc sanexo is kelu ke Austrasia gazaxo. Ba walzilira va Carolus gazaxo bak 1843, Metz pu Lothar zo getcayar ise vanpiyir kelu ke Lorraina gazaxo. Tujradik vamoegon di yordayad. Tucpastaxo is mon tol-sanoya uja zo kolnayad. Moni 888 Yud doda exoneweyer, azon moni 1000 baroyo kazaxo zo kizeyed.

Bak XIII-eafa decemda, Metz va gogol ke gindafa nuyawidava seotayar, numen batcoba va laumasira va kazafa triguca jupayar, tulapon kan oksifa raba. Metz bak 1552-1553 gan Alkafabdura zo kofiyir voxe moi kevrojura ke François de Guise kev Karl V gan Franca gazaxo zo kopatectayar. Azon ema ke Metz gu tela ke winkawidava zo irutayar numen sanelia male 60 000 irubasik kal 20 000 kastaweyer.

Metz kene Moselle kovoon gu Seille kuksa tigir, arte mon 160 km- lenttalte Strasbourg. Kuksa koo konaka riskeda va widava konir, inde gretcaks nedir. Rowit da wid kan sanoy tuvel zo kalsuyur : tel logranaf roneon tiyir Allemands tuvel (  4-e otuk ), kolnayan bak 1445. Goth wevala ( 12-e otuk, isteon  ) bak XIII-eafa decemda zo bokayar aze bak 1546 winugon zo taneasteyer.

|style="vertical-align: top;"|

|}

Liwot va Metz (Civitatis orbis terrarum)
Liwot va Metz (Civitatis orbis terrarum)
Liwot va Metz (Civitatis orbis terrarum)